**Ўзбекистон миллий телерадиокомпанияси ички аудит хизматининг
2024 йилдаги фаолияти бўйича
Ҳ И С О Б О Т И**

**1. Умумий маълумотлар**

Ўзбекистон миллий телерадиокомпаниясининг тегишли буйруқларига асосан Марказий аппаратда 6 та штат бирлигидан иборат “Ички аудит бўлими” ташкил этилган бўлиб, ўрнатилган тартибда мазкур бўлимнинг Низоми ва ходимларнинг лавозим мажбуриятлари тасдиқланган. Ҳозирги кунда 6 нафар ходимдан иборат ички аудит бўлими ўз фаолиятини амалга оширмоқда.

Ички аудит бўлими 6 нафар ходимлари томонидан Ўзбекистон аудиторлар палатасидан ички аудит миллий сертификати олинган.

2025 йилнинг 1 январ ҳолатига тизимда жами 30 та ташкилотлар мавжуд бўлиб, шундан давлат муассасалари 16 тани, ҳудудий бўлинмалар 13 тани ва акциядорлик жамияти 1 тани ташкил этди.

**2. Ички аудит йиллик режасида тасдиқланган ички аудит тадбирларининг ҳисобот даврида режалаштирилган қисмининг бажарилиши ҳолати.**

Ўзбекистон Миллий телерадиокомпанияси Ички аудит бўлимининг 2024 йил 11 мартда тасдиқланган йиллик дастурига асосан 8 та объектда назорат тадбири ўтказилиши режалаштирилган. 2025 йил 1 январь ҳолатига 7 та объектда назорат тадбири ўтказилиб *(режага нисбатан 88 %)* ҳисобот расмийлаштирилди ҳамда зарур таклиф ва тавсиялар берилди. 2025 йил 1 январь ҳолатига берилган таклиф ва тавсиялар учун назорат тадбир ўтказилган объектлар томонидан чора-тадбирлар қилиниб ижроси тўлиқ таъминланган.

2024 йил 4-чоракда режадан ташқари 1 та назорат тадбири ўтказилиб ҳисобот расмийлаштирилди ҳамда зарур таклиф ва тавсиялар берилди.

**3. Ҳисобот даврида ўтказилиши режалаштирилган, лекин амалга оширилмаган ички аудит тадбирлари тўғрисидаги маълумотлар.**

Ҳисобот даврида режада 1 та қолган объект – Қорақалпоғистон Республикаси телерадиокомпаниясида Ўзбекистон Республикаси Бош прокуратура ҳузуридаги иқтисодий жиноятларга қарши курашиш департаменти Қорақалпоғистон Республикаси бошқармасининг 2024 йил 26 апрелдаги 172-24-сонли буйруғига асосан 2023 йил 1 апрелдан 2024 йил 1 июнига қадар бўлган даврлари назорат тафтишдан ўтказилганлиги сабабли ички аудит тадбири ўтказилмади.

**4. Ички аудит объектлари томонидан чора-тадбирлар режасининг бажарилиши тўғрисидаги маълумотлар.**

2024 йил давомида ички аудит йиллик режаси асосидаги ички аудит тадбирлари натижасида берилган таклиф ва тавсиялар режа бўйича назорат тадбири ўтказилган жами 7 та объект учун 34 та, режадан ташқари назорат тадбири ўтказилган жами 1 та объект учун 3 та, жами 37 та таклиф ва тавсиялар берилди ҳамда йил якуни билан ушбу таклиф ва тавсиялар назорат тадбири ўтказилган объект томонидан тўлиқ бажарилди.

**5. Ички аудит хизмати фаолияти сифатини таъминлаш (баҳолаш) ва ошириш бўйича амалга оширилган ишлар.**

Ички аудит хизмати фаолиятининг сифатини баҳолаш ва ошириш юзасидан чора-тадбирлар режаси бўйича қуйидаги ишлар амалга оширилди:

* ички аудит объектларининг молиявий фаолиятида хавфларнинг юзага келишига таъсир этувчи омилларни ҳисобга олган ҳолда хавф омиллари белгиланди;
* ички аудит йиллик режасини ишлаб чиқишда ички аудит объектларини тўлиқ қамраб олган ҳолда хавф таҳлили амалга оширилди;
* ички аудит тадбирлари ўтказилиши тўғрисида ички аудит объектини белгиланган тартибда хабардор қилиб борилган;
* ички аудит тадбирлари натижалари бўйича ҳисоботда ички аудит объектининг фикр-мулоҳазалари билдирилиши йўлга қўйилган;
* ички аудит объектлари томонидан чора-тадбирлар режасида белгиланган вазифаларнинг бажарилиши ўз вақтида таъминланмоқда;
* ички аудит бўлими томонидан чора-тадбирлар режасининг ижроси юзасидан доимий мониторинг олиб борилиши таъминланган;
* ички аудит бўлими томонидан йиллик иш режа йил якунига қадар тўлиқ бажарилган;
* ички аудит тадбирлари натижасида энг кўп аниқланаётган хато ва камчиликларнинг юзага келиш сабаблари таҳлилий ўрганилган;
* ўрганиш таҳлилларидан келиб чиқиб, хато ва камчиликларнинг олдини олишга (профилактикага) қаратилган тизим йўлга қўйилган;
* ички аудит фаолиятида замонавий ахборот технологияларидан фойдаланган ҳолда масофавий аудитни амалга ошириш чоралари тўлиқ кўрилган;
* ушбу муассасаларда молиявий-хўжалик фаолияти бўйича ўтказилган назорат ишларига оид ҳужжатларнинг ҳисобини юритиш тизими йўлга қўйилган;
* самарадорлик индикаторлари хар чоракда тўғри белгиланиши таҳлил қилиш асосида бажариб келинмоқда. *(7-жадвал)*

**6. Вазирлик (идора) тизимидаги бюджет ҳисобидан молиялаштирилмайдиган нобюджет муассаса ва ташкилотларда молиявий-хўжалик фаолияти бўйича** **ўтказилган назорат ишларига оид ҳужжатларнинг мониторинги юзасидан амалга оширилган ишлар**

Тизимдаги бюджет хисобидан молиялаштирилмайдиган нобюджет муассаса ва ташкилотларда 2024 йилда назорат қилувчи органлар томонидан молиявий хўжалик фаолияти бўйича назорат ишлари ўтказилмаган.

Ички аудит бўлими томонидан ўтказилган назорат ишларига оид ҳужжатларнинг мониторинги йўлга қўйилган.

**7. Аниқланган тизимли камчиликлар, хавфлар ва уларнинг олдини олиш ҳамда бартараф этиш бўйича кўрилаётган чоралар (таклиф ва тавсиялар)**

Тизимдаги ташкилотларда ўтказилган ички аудит тадбирларида муассасаларда тизимли (кўп учраётган) камчиликлар ва хавфлар мавжудлиги ҳолатлари аниқланмади. Аниқланган ҳолатларнинг олдини олиш (бартараф этиш) бўйича амалга оширилган ва режалаштирилган ишлар қўшимча маълум қилинади.

**8. Вазирлик (идора) фаолиятида бюджет интизомини мустаҳкамлаш, хавфларни профилактика қилиш ҳамда бюджет харажатлари натижадорлиги ва самарадорлигини ошириш бўйича таклифлар.**

1. Фуқаролик-ҳуқуқий шартнома асосида ишлаётган шахсларга юклатилган вазифалардан келиб чиқиб (мураккаблиги, маъсулиятлиги, долзарблиги, иш ҳажми ва бошқа), ўрнатилган меъёрий ҳужжатларга таянган ҳолда, аниқ ҳисоб-китоблар асосида келишув суммасини белгилаш:

бунда, Компания томонидан ўрнатилган тартибда ишлаб чиқилган Йўриқнома талабларига қатъий амал қилган ҳолда фуқаролик-ҳуқуқий шартномалар тузиш тавсия этилади.

2. Реклама-тижорат фаолиятини янада такомиллаштириш ҳамда телеканалнинг рейтинг даражасини юқорига кўтариш мақсадида амалдаги қонунчилик талаблари асосида телеканал мусиқий тижорат дастурларида мусиқий клип ва номерларни эфирга узатилиши бўйича тарифлар ва ушбу тарифларга қўлланиладиган чегирмалар янги тартибини ишлаб чиқиш:

 бунда, реклама-тижорат фаолиятини янада такомиллаштириш ҳамда телеканалнинг рейтинг даражасини юқорига кўтариш мақсадида амалдаги қонунчилик талаблари асосида телерадиоканалларнинг мусиқий тижорат дастурларида мусиқий клип ва номерларни эфирга узатилиши бўйича тарифлар ва ушбу тарифларга қўлланиладиган чегирмалар янги ТАРТИБи ишлаб чиқиш ҳамда келгусида барча дастурлар мазкур Тартибда белгиланган меъёрлар асосида эфирга узатишини таъминлаш ва бунинг натижасида телерадиоканалларнинг тижорат тушумлари салмоғини ошириш тавсия этилади.

**9. Ички аудит хизмати фаолиятини ривожлантириш бўйича таклифлар.**

Ички аудит хизмати фаолиятини ривожлантириш бўйича таклифлар ишлаб чиқилмоқда ва бу бўйича қўшимча ахборотлар киритиб борилади.